་སྦུ་གུས་གཏོར་མའི་བཅུད་དྲངས་ཏེ་གསོལ་བར་བསམས་ལ། ཨོཾ་པི་ཤཱ་ཙི་པརྞྞ་ཤཱ་བ་རཱི་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། གསུམ་གྱིས་དབུལ། མཆོད་བསྟོད་སྔར་བཞིན་དང་། རི་ཁྲོད་ལྷ་མོ་འཁོར་བཅས་རྣམས། མཆོད་སྦྱིན་གཏོར་མ་འདི་བཞེས་ལ། ། སོགས་ཀྱིས་ཕྲིན་ལས་བཅོལ། བཅོམ་ལྡན་འདས་མ་འཁོར་དང་བཅས་པས་བདག་གི་རྡོ་རྗེ་སློབ་མ་འདི་རྣམས་འཇུག་ཅིང་བྱིན་གྱིས་བརླབ་པར་མཛད་དུ་གསོལ། ཞེས་སློབ་མའི་དོན་དུ་གསོལ་བ་ལན་གསུམ་བཏབ་པས་རྗེས་སུ་གནང་བར་བསམ། གཉིས་པ་སློབ་མ་ལ་བྱ་བ་ནི། སློབ་མ་རྣམས་གྲལ་ལ་འཁོད་པར་ལས་ཀྱི་རྡོ་རྗེས་མེ་ཏོག་བཀྱེ་བསྡུ་དང་། སློབ་དཔོན་གྱིས་ལས་བུམ་ཐོགས་ཏེ། ཇི་ལྟར་བལྟམས་པ་སོགས་ཀྱི་མཐར། ཨ་མྲྀ་ཏ་བཟླས་པས་ཁྲུས་བྱ། སློབ་དཔོན་གྱི་ཐུགས་ཀ་ནས་ཁྲོ་བོ་བདུད་རྩི་འཁྱིལ་པའི་ཚོགས་དཔག་ཏུ་མེད་པ་སྤྲོས་ཏེ་ཁྱེད་རང་རྣམས་ལ་རྗེས་སུ་གནང་བ་ཟབ་མོ་སྒྲུབ་པ་ལ་བར་དུ་གཅོད་པའི་བགེགས་དང་ལོག་པར་འདྲེན་པ་ཐམས་ཅད་རྒྱངས་རིང་དུ་བསྐྲད་པའི་ཐུགས་མོས་མཛོད། ན་མོ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ། ཆོས་ཀྱི། དགེ་འདུན། དེ་བཞིན་གཤེགས་པ་དང་། རྡོ་རྗེ་དང་། རིན་པོ་ཆེ་དང་། པདྨ་དང་། ལས་ཀྱི་རིགས་སུ་རབ་ཏུ་བཞུགས་པ་རྣམས་ཀྱི་བདེན་པ་དང་། སྙིང་པོ་དང་། སྔགས་དང་། ཕྱག་རྒྱ་དང་། ཏིང་ངེ་འཛིན་གྱི་བདེན་པ་དང་། གསང་སྔགས་དང་རིག་སྔགས་ཀྱི་བདག་པོ་ཁྲོ་བོ་དང་། ཁྲོ་མོ་རྣམས་ཀྱི་བདེན་པ་དང་། ཁྱད་པར་དུ་ཡང་དུས་གསུམ་རྒྱལ་བ་ཐམས་ཅད་ཀྱི་ཡེ་ཤེས་སྒྱུ་མའི་རྣམ་རོལ་བཅོམ་ལྡན་འདས་མ་རི་ཁྲོད་ལྷ་མོ་རིགས་གསུམ་གྱི་བདེན་པ་དང་། བདེན་པ་ཆེན་པོ་དེ་དག་གི་མཐུ་ལ་བརྟེན་ནས། དེང་འདིར་རྡོ་རྗེ་སློབ་མ་འདི་རྣམས་ལ་རྗེས་སུ་གནང་བ་ཟབ་མོ་སྒྲུབ་པ་ལ་བར་དུ་གཅོད་པའི་འབྱུང་པོ་གདོན་བགེགས་ཀྱི་རིགས་གང་ཡིན་པ་དེ་དག་ཐམས་ཅད་ས་ཡི་ཕྱོགས་འདིར་མ་གནས་པར་གཞན་དུ་སོང་ཞིག། གང་དག་མི་འགྲོ་ཞིང་འདུག་པ་དེ་དག་ཐམས་ཅད་ཁྲོ་བོའི་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་འདིས་མགོ་བོ་ཚལ་པ་བརྒྱར་འགས་པར་འགྱུར་ཏ་རེ། ཞེས་དང་། ཨ་མྲྀ་ཏའི་སྔགས་དང་། སུམྦྷ་ནི་སོགས་བརྗོད་ལ་ཡུངས་ཀར་གྱིས་བྲབ། གུ་གུལ་གྱིས་བདུག། རྗེས་གནང་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་ཞིག་ཕུལ་མཛོད། ཅེས་བརྡ་སྦྱར་ལ་མཎྜལ་འབུལ་དུ་གཞུག། འོ་མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཞེས་སོགས་ཀུན་སློང་གསལ་གདབ་པ་ཇི་ལྟར་རིགས་པའི་མཐར། དེ་ལ་འདིར་གང་གསན་པར་བྱ་བའི་ཆོས་ནི། བཅོམ་ལྡན་འདས་མ་རི་ཁྲོད་ལོ་མ་གྱོན་མའི་སྐོར་ཡིན། དེ་ལའང་བཀའ་སྲོལ་མི་འདྲ་བདུ་མ་ཞིག་ཡོད་པ་ལས། ད་ལམ་འདིར་སྐབས་སུ་བབ་པ་ནི། འཇམ་མགོན་བླ་མ་ཙོང་ཁ་པ་ཆེན་པོའི་རིང་ལུགས་འཛིན་པ་ཐམས་ཅད་ཀྱི་ནང་ནས་ཉི་མ་དང་ཟླ་བ་ལྟར་ཡོངས་སུ་གྲགས་པ་དཔལ་ལྡན་སྲད་རྒྱུད་པའི་ལུགས་ཀྱི་རི་ཁྲོད་ལྷ་མོ་རིགས་གསུམ་གྱི་རྗེས་གནང་ཟབ་མོ་འབུལ་བའི་སྐབས་སུ་བབ་པ་ཡིན་ཅིང་། དེ་ལའང་ལོ་རྒྱུས་ཅུང་ཟད་ཅིག་སྙན་དུ་གསོལ་བའི་དབང་དུ་བྱས་ན། རྒྱ་གར་གྱི་གྲུབ་ཆེན་ཞིག་གིས་འབྲི་འཚམས་ཀྱི་སྔགས་པ་ཞིག་ལ་གནང་། དེས་རང་གི་རིགས་རྒྱུད་ཁོ་ན་ལས་གཞན་དུ་མི་སྟེར་བའི་བཀའ་རྒྱ་བཏབ་ནས་རིམ་པར་བརྒྱུད་པ་ལས། ཕྱིས་པཎ་ཆེན་བསམ་འགྲུབ་རྒྱ་མཚོས་དེའི་སྔགས་པ་ཞིག་ལ་ང་ལ་སྟེར་དགོས་གསུངས་པས། ཁྱེད་ངེད་ཅག་གི་སྐྱབས་མགོན་ཡིན་པས་ཕུལ་དགོས་མོད་ཀྱང་། གཞན་ལ་མི་སྤེལ་བའི་དམ་བཅའ་བཞེས་དགོས་ཞུས་པས། ཁོ་བོས་འགྲོ་བ་ལ་ཕན་ཨེ་ཐོགས་བསམ་པ་ཡིན་གྱི། གཞན་ལ་སྤེལ་མི་རུང་ན་མི་དགོས་གསུངས་ནས་མ་བཞེས། སླད་ནས་རྒྱུད་ཆེན་སངས་རྒྱས་རྒྱ་མཚོ་དེའི་རིགས་རྒྱུད་དུ་འཁྲུངས་པས། དུས་ཕྱིས་རང་གི་ཁུ་བོ་སྔགས་བཙུན་ཞིག་ལ་སྟེར་དགོས་གསུངས་པས། ཁྱོད་ལ་སྟེར་ཀྱང་གཞན་ལ་མ་སྤེལ་གསུངས། ད་ེལ་དེ་རིང་ཁྱོད་ཀྱིས་སྩོལ་བའི་ཉིན་འདིར་སྦྱོར་བ་དང་འབྲི་བ་བྱེད་དགོས་གཞན་མི་བྱེད་ཅེས་གསུངས་ནས། རྒྱུད་ཆེན་དཀོན་མཆོག་རྒྱ་མཚོ་ལ་ཡོལ་བའི་ཕག་ཏུ་གསན་བཅུག་ནས་གནང་། དེས་རྒྱུད་ཆེན་དཀོན་མཆོག་ཡར་འཕེལ་སོགས་ཤིན་ཏུ་མང་པོ་ལ་སྒྲུབ་ཐབས་རྗེས་གནང་ལས་ཚོགས་དང་བཅས་པ་གནང་སྟེ་དར་རྒྱས་སུ་མཛད་པ་ནས། བདག་ཅག་གི་དཔལ་ལྡན་བླ་མ་དམ་པའི་བར་དུ་བརྒྱུད་པ་བར་མ་ཆད་པར་བྱོན་པའི་རྗེས་གནང་ཟབ་མོ་འབུལ་བ་ལ། སྔོན་འགྲོ་སློབ་དཔོན་གྱི་བྱ་བ་རྣམས་ལེགས་པར་གྲུབ་ཟིན་ནས། དངོས་གཞི་སློབ་མའི་ངོ་སྐལ་དུ་གྱུར་པ་ལ། ཐོག་མར་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཀུན་མཁྱེན་ཡེ་ཤེས་སོགས་ལན་གསུམ། མདུན་གྱི་མཎྜལ་གྱི་དབུས་སུ་བླ་མ་དང་ཐ་མི་དད་པའི་བཅོམ་ལྡན་འདས་མ་རི་ཁྲོད་ལྷ་མོ་རིགས་གསུམ་ལ་སྐྱབས་གནས་དཀོན་མཆོག་རྒྱ་མཚོས་བསྐོར་པ་མངོན་སུམ་ལྟ་བུར་བཞུགས་པའི་སྤྱན་སྔར་རྒྱུན་བཤགས་སྔོན་དུ་འགྲོ་བ་ཅན་གྱི་བྱང་ཆུབ་སེམས་དཔའི་སྡོམ་པ་འཛིན་སྙམ་པས་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་བདག་སྐྱབས་སོགས་ནས། སངས་རྒྱས་བྱང་ཆུབ་ཡིད་ཀྱིས་གཟུང་། ། བར་ལན་གསུམ། དེ་ནས་རྗེས་གནང་གི་གཞི་འགོད་པ་ཡིན་པས་ཐུགས་དམིགས་འདི་བཞིན་དུ་མཛོད། ཨམྲྀ་ཏས་བསང་། སྭ་བྷཱ་ཝས་སྦྱང་། སློབ་མ་རྣམས་ཀྱི་ཕུང་པོ་ཁམས་དང་སྐྱེ་མཆེད་ཐམས་ཅད་མི་དམིགས་ཏེ་སྟོང་པར་གྱུར། སྟོང་པའི་ངང་ལས་སློབ་མ་རྣམས་གང་དུ་གནས་པའི་ས་ཕྱོགས་རིན་པོ་ཆེ་སྣ་ཚོགས་ཀྱི་རི་བོ་དང་། ཞེས་པ་ནས། ཐུགས་ཀར་ཧཱུྃ་སྔོན་པོ་ཞེས་པའི་བར་སྒྲུབ་ཐབས་བཞིན་ལ། རང་ཉིད་ཅེས་པའི་ཚིག་རྣམས་དོར། སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས། རང་བཞིན་གྱི་གནས་ནས་རི་ཁྲོད་མ་རིགས་གསུམ་གྱི་སྐུ་ཆེ་ཆུང་དཔག་ཏུ་མེད་པ་གནམ་ས་བར་སྣང་གི་ཁྱོན་ཐམས་ཅད་ཁེངས་པ་ཙམ་དུ་སྤྱན་དྲངས་ཏེ། སློབ་མ་རྣམས་ཀྱི་ལུས་ལ་ཐིམ་པས་དབྱེར་མེད་དུ་གྱུར་པའི་མོས་པ་མཛོད། སྔགས་གསུམ་པོའི་མཐར། ཨཱ་བེ་ཤ་ཡ་ཨ་ཨཱཿཞེས་བཏགས་པ་མང་དུ་བརྗོད། དེ་ནས་སློབ་དཔོན་ང་ཉིད་ཀྱང་ཐ་མལ་གྱི་སློབ་དཔོན་འདི་ལྟ་བུ་མ་ཡིན་པར་བཅོམ་ལྡན་འདས་མ་རི་ཁྲོད་ལོ་མ་གྱོན་མ་སྐུ་མདོག་གསེར་བཙོ་མ་ལྟར་འབར་བ་ཞེས་སོགས་ནས་སྦྲུལ་དཀར་པོས་སེ་རལ་ཁར་བྱས་པས་མཚན་པ་དང་། མདུན་གྱི་གཏོར་མ་འདི་ཉིད་ཀྱང་བསྒྲུབས་ཟིན་པ་ལྟར་བཅོམ་ལྡན་འདས་མ་རི་ཁྲོད་ལོ་མ་གྱོན་མ་སོགས་ནས། སེ་རལ་ཁ་བྱས་པས་མཚན་པར་གསལ་བཏབ་ནས། རྗེས་སུ་གནང་བ་དངོས་ལ་གསུམ་ཡོད་པ་ལས། ཐོག་མར་སྐུའི་རྗེས་གནང་གི་སླད་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུམ་ཡེ་ཤེས་དབྱེར་མེད་པ། ། འགྲོ་བའི་འདྲེན་མཆོག་རྗེ་བཙུན་མའི། ། སྐུ་ཡི་རྗེས་གནང་སྩལ་དུ་གསོལ། ། ཞེས་གསོལ་བ་བཏབ་པས་སློབ་དཔོན་གྱི་ཐུགས་ཀའི་ས་བོན་གྱི་འོད་ཟེར་གཏོར་མ་ལྷར་བསྐྱེད་པ་ལ་ཕོག། དེའི་རི་ཁྲོད་མ་རིགས་གསུམ་གྱི་གནས་ལྔ་ལས་རི་ཁྲོད་མ་དཀར་དམར་མཐིང་སེར་ལྗང་གུ་ལྔ་ཚན་གསུམ་སྤྲོས། སློབ་མའི་རིགས་གསུམ་གྱི་གནས་ལྔ་སོ་སོ་ལ་ཐིམ། ལུས་ཀྱི་ནད་གདོན་སྡིག་སྒྲིབ་དག། རྡོ་རྗེའི་སྐུ་འགྲུབ་པའི་ནུས་པ་བཞག། ཁྱད་པར་ལུས་ཀྱི་ནད་གདོན་སྡིག་སྒྲིབ་སྔར་ཡོད་དག་ཅིང་ཕྱིན་ཆད་མི་འཇུག་པའི་ཕྱིར། རི་ཁྲོད་མའི་སྐུ་དཀར་པོའི་རྭ་བ། འཁོར་ལོའི་རྭ་བ། འོད་དཀར་པོའི་རྭ་བ་གསུམ་གྱིས་བསྐོར་བས་སྲ་བརྟན་གཞོམ་གཞིག་དང་བྲལ་པའི་ཐུགས་མོས་མཛོད། གཉིས་པ་གསུང་གི་རྗེས་གནང་གི་སླད་དུ་གསོལ་བ་འདེབས་པ་འདིའི་རྗེས་ཟློས་མཛོད། དུས་གསུམ་སངས་རྒྱས་སོགས་ནས། གསུང་གི་རྗེས་གནང་སྩལ་དུ་གསོལ། ཞེས་གསོལ་བ་བཏབ་པས་སློབ་དཔོན་གྱི་ཐུགས་ཀའི་འོད་ཟེར་གྱིས་མདུན་བསྐྱེད་ཀྱི་ལྷ་མོའི་ཐུགས་རྒྱུད་བསྐུལ། དེ་རྣམས་ཀྱི་ཐུགས་ཀ་ནས་རང་རང་སོ་སོའི་སྔགས་ཀྱི་ཕྲེང་བ་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱོན། སློབ་མ་ལྷ་མོ་རིགས་གསུམ་དུ་གསལ་བའི་ཐུགས་ཀར་ཉ་ིམ་ལ་རང་རང་གི་སྐུ་མདོག་དང་མཐུན་པའི་བྃ་ཡིག་གིས་མཚན་པའི་མཐར་འཁོད་པར་མོས་ལ་སྔགས་འདི་རྣམས་ཀྱི་རྗེས་ཟློས་ལན་གསུམ་རེ་མཛོད། སྔགས་གསུམ་གྱི་རྗེས་ཟློས་བྱ། དེས་ངག་གི་ནད་གདོན་སྡིག་སྒྲིབ་དག། རྡོ་རྗེའི་གསུང་འགྲུབ་པའི་ནུས་པ་བཞག། ཁྱད་པར་དུ་ངག་གི་ནད་གདོན་སྡིག་སྒྲིབ་སླར་མི་འཇུག་པའི་ཕྱིར་སྔར་བསྒོམས་པའི་སྐུའི་ར་བ་གསུམ་གྱི་ནང་དུ། རི་ཁྲོད་མ་དམར་མོའི་ར་བ། དེའི་ནང་དུ་པདྨའི་ར་བ། དེའི་ནང་དུ་འོད་དམར་པོའི་ར་བ་གསུམ་གྱིས་བསྐོར་བའི་ཐུགས་མོས་མཛོད། གསུམ་ང་ཐུགས་ཀྱི་རྗེས་གནང་གི་སླད་དུ་གསོལ་བ་འདེབས་པ་འདིའི་རྗེས་ཟློས་མཛོད། དུས་གསུམ་སངས་རྒྱས་སོགས་ནས། ཐུགས་ཀྱི་རྗེས་གནང་སྩལ་དུ་གསོལ། ཞེས་གསོལ་བ་བཏབ་པས། སློབ་དཔོན་གྱི་ཐུགས་ཀའི་འོད་ཟེར་གྱིས་མདུན་བསྐྱེད་ཀྱི་རིགས་གསུམ་གྱི་ཐུགས་རྒྱུད་བསྐུལ། དེ་རྣམས་ཀྱི་ཐུགས་ཀ་ནས་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་ཡིན་པ་ལ། རྣམ་པ་རིགས་སོ་སོའི་ཕྱག་མཚན་རྡོ་རྗེ་སེར་པོ་དང་ནག་པོ་རྩེ་ལྔ་པ། པདྨ་དམར་པོ་རྩེ་གསུམ་པ་དཔག་ཏུ་མེད་པ་བྱུང་། སློབ་མའི་སྙིང་གར་སིབ་སིབ་ཐིམ་པས་རྒྱུད་བྱིན་གྱིས་བརླབས་པའི་མོམ་པ་མཛོད། དེས་ཡིད་ཀྱི་ནད་གདོན་སྡིག་སྒྲིབ་དག། ཐུགས་རྡོ་རྗེ་འགྲུབ་པའི་ནུས་པ་བཞག། ཁྱད་པར་ཡིད་ཀྱི་ནད་གདོན་སྡིག་སྒྲིབ་སླར་མི་འཇུག་པའི་ཕྱིར་ར་བ་སྔ་མ་རྣམས་ཀྱི་ནང་དུ་རི་ཁྲོད་མ་ནག་མོའི་ར་བ། དེའི་ནང་དུ་རྡོ་རྗེའི་ར་བ། དེའི་ནང་དུ་འོད་སྔོན་པོའི་ར་བ་གསུམ་གྱིས་བསྐོར་བའི་ཐུགས་མོས་མཛོད། དེ་ནས་མཐའ་རྟེན་གཏོར་མ་ལ་བརྟེན་ནས་བཀའ་བསྒོ་བ་ནི། གཏོར་མ་འདི་ཉིད་རི་ཁྲོད་ལྷ་མོ་རིགས་གསུམ་དུ་གསལ་བ་སློབ་མ་རྣམས་ཀྱི་སྤྱི་བོར་སྤྱན་དྲངས་ནས་བཀའ་བསྒོས་པ་ལྟར་ཞལ་གྱིས་བཞེས་ནས་བྱང་ཆུབ་མ་ཐོབ་ཀྱི་བར་དུ་བར་ཆད་ཐམས་ཅད་སེལ་བ་དང་། དངོས་གྲུབ་ཐམས་ཅད་སྩོལ་བའི་ཐུགས་མོས་མཛོད། གཏོར་མ་མགོ་བོར་བཞག་ལ། བཅོམ་ལྡན་འད་ིལ་སྩལ་ལགས་ཀྱིས། ། འདི་ལ་འགོ་བར་མཛད་དུ་གསོལ། ། དུས་འདི་ནས་ནི་བཟུང་ནས་སུ། ། བྱང་ཆུབ་སྙིང་པོར་མཆིས་ཀྱི་བར། ། ལྷག་པའི་ལྷར་ནི་མཛད་དུ་གསོལ། ། དངོས་གྲུབ་ཐམས་ཅད་སྩལ་དུ་གསོལ། ། ཛཿཧཱུྃ་བྃ་ཧོཿགཏོར་མ་ལྷར་གསལ་བ་ལས་རང་འདྲ་གཉིས་པ་རེ་ཆད་ནས་ཁྱེད་རང་རྣམས་ལ་གཉིས་སུ་མེད་པར་ཐིམ་པས་ཡེ་ཤེས་སེམས་དཔའི་ཚུལ་གྱིས་བྱང་ཆུབ་མ་ཐོབ་ཀྱི་བར་དུ་འབྲལ་མེད་དུ་བཞུགས་པའི་མོས་པ་མཛོད། དེ་ནས། བཀྲ་ཤིས་ཚེ་བརྟན་དཔལ་གྱི་ཟས། ། སྙིང་པོ་འདུས་པའི་བཅུད་འདི་ནི། དེ་རིང་བུ་ཡིས་བཟའ་བར་བྱ། ། འདི་ཟོས་རི་ཁྲོད་ལྷ་མོ་ཡི། ། ཞལ་ཟས་བསྟེན་ན་ནད་ཀུན་ལས། ། གྲོལ་འགྱུར་ཐེ་ཚོམ་བྱ་མི་དགོས། ། ཞེས་བརྗོད་ལ་གཏོར་མའི་མཐའ་ནས་རིལ་བུ་རྣམས་སྦྱིན། དེས་རྗེས་གནང་གི་དངོས་གཞི་ལེགས་པར་གྲུབ་ནས། དེ་དག་གི་གནས་སྐབས་སུ་ཁས་བླངས་པའི་དམ་ཚིག་དང་སྡོམ་པ་ལ་སྲུང་སྡོམ་ཚུལ་བཞིན་དུ་བགྱིའོ་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་སོགས། བཀའ་དྲིན་གཏང་རག་གི་ཡོན་དུ་དམིགས་ཏེ་མཎྜལ་ཞིག་ཕུལ་མཛོད། དེ་ཙམ་དུ་མ་ཟད་ལུས་ལོངས་སྤྱོད་ཐམས་ཅད་ཀྱང་ཕུལ་ན་ཆ་ཤས་ནས་བཞེས་ལ་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་བརྩམས་ཏེ་སོགས། དེ་རྣམས་ཀྱིས་དཔལ་ལྡན་སྲད་རྒྱུད་པའི་ལུགས་ཀྱི་རི་ཁྲོད་ལྷ་མོ་རིགས་གསུམ་གྱི་རྗེས་གནང་ཟབ་མོ་བརྒྱུད་ལྡན་དམ་པའི་ཕྱག་ལེན་ལས་བྱུང་བ་ལྟར་ལྷག་ཆད་མེད་པར་ལེགས་པར་ཕུལ་གྲུབ་པ་ཡིན་པས་འདིའི་སྒོ་ནས་ཀྱང་རང་དང་གཞན་གྱི་དོན་རྒྱ་ཆེན་པོ་མཛད་པར་ཞུ། བསོད་ནམས་འདི་ཡིས་སོགས་བརྗོད་ལ་སློབ་མ་རྣམས་རང་གནས་སུ་བཏང་། གསུམ་པ་རྗེས་ནི། མདུན་བསྐྱེད་ཀྱི་མཆོད་པ་ཁ་གསོས་ལ། བསང་སྦྱང་བྱིན་རླབས་མཆོད་བསྟོད་སོགས་སྔར་ལྟར་ལ། ཡིག་བརྒྱ་ལན་གསུམ་དང་། མ་འབྱོར་པ་དང་སོགས་ཀྱིས་ནོངས་པ་བཤགས། གཏོར་མའི་ཡེ་ཤེས་པ་བཛྲ་མུཿས། རང་བཞིན་གྱི་གནས་སུ་གཤེགས། དམ་ཚིག་པ་རང་ལ་ཐིམ་པར་བསམ། རང་ཡང་རིམ་གྱིས་འོད་དུ་ཞུ་ནས་མི་དམིགས་པར་གྱུར་པར་བསམས་ལ་ཅུང་ཟད་མཉམ་པར་བཞག། དེའི་ངང་ལས་སྐད་ཅིག་གིས་རི་ཁྲོད་མའི་སྐུར་ལམ་གྱིས་གསལ་གདབ། དགེ་བ་འདི་ཡིས་མྱུར་དུ་བདག། ཅེས་སོགས་བསྔོ་སྨོན་དང་། སྟོན་མཆོག་དམ་པ་སོགས་ཤིས་པ་བརྗོད་པས་མཐའ་བརྒྱན་པར་བྱའོ། ། ཡང་སྔོན་དུ་བསྙེན་པ་བྱ་བའི་ཚུལ་ནི། བདག་བསྐྱེད་བཟླས་པའི་བར་སྔར་ལྟར་དང་། བཟླས་པའི་མཇུག་ཏུ་གཏོར་མགྲོན་སྤྱན་དྲངས་ལ་གཏོར་མ་འབུལ། མཆོད་བསྟོད་འདོད་དོན་གསོལ་གདབ། གཏོར་མགྲོན་རྟེན་ཡོད་ན་བརྟན་བཞུགས་དང་། མེད་ན་གཤེགས་སུ་གསོལ། བསྔོ་སྨོན་ཤིས་བརྗོད་སོགས་སྤྱི་དང་མཐུན་པར་བྱ། དེ་ལྟ་བུའི་རིམ་པས་སྔགས་གསུམ་པོ་གྲངས་རབ་བྱེ་བའམ་མཚན་མ་མཐོང་བའི་བར་དང་། འབྲིང་འབུམ་ཕྲག་ཆ་ཤས། མ་མཐའ་ཡང་འབུམ་ཕྲག་གཅིག་གམ་ཁྲི་ཕྲག་བརྒྱད་བཟླ་བ་ནི་ལས་རུང་གི་བསྙེན་པའི་ཚད་ཡིན་ལ། ལས་ཁ་ཚར་གྱི་སྔགས་གཉིས་པོ་ནི་ཐུན་གྱི་མཇུག་ཏུ་ཇི་ལྟར་རིགས་པ་ཙམ་བཟླ་བ་ལས་གྲངས་ཚད་ཀྱི་ངེས་པ་མེད་དོ། ། སྨྲས་པ། རི་ཁྲོད་ལྷ་མོ་རིགས་གསུམ་གྱི། ། སྒྲུབ་ཐབས་རྗེས་གནང་དང་བཅས་པའི། བདུད་རྩིའི་སྤྲིན་མཛེས་འདི་ཤར་བས། ། ནད་གདོན་ཚ་གདུང་ཡོངས་སུ་བཅིལ། ། དེ་ལས་བྱུང་བའི་དགེ་ཚོགས་ནི། ། ག་བུར་གསར་པའི་ཐིགས་ཕྲེང་གིས། ། འགྲོ་ཀུན་ཕན་བདེའི་ངལ་འཚོ་ལ། ། ཉམས་མེད་ལོངས་སུ་སྤྱོད་གྱུར་ཅིག། ཅེས་པའང་རྗེ་བླ་མ་མཁས་ཤིང་གྲུབ་པའི་དབང་ཕྱུག་བཅུ་ཕྲག་རིག་པའི་མ་ཧཱ་པཎྜི་ཏ་དཀོན་མཆོག་བསྟན་པ་རབ་རྒྱས་ཀྱི་ཞལ་སྔ་ནས་བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་ཆེན་པོར་ཇི་ལྟར་སྩལ་བའི་ཕྱག་ལེན་དང་། རྗེ་ཐུའུ་བཀྭན་པ་བློ་བཟང་ཆོས་ཀྱི་ཉི་མའི་ཡིག་ཆ་སོགས་ལ་བརྟེན་ནས་བཀླགས་ཆོག་མའི་ཚུལ་དུ་ཤར་མདོ་ཁམས་ཀྱི་བཙུན་པ་སྐལ་བཟང་མཁྱེན་བརྩེའི་མིང་ཅན་གྱིས་སྦྱར་བ་ཤྲི་ཡོ་བྷ་བ་ཏུ། ། སརྦ་མངྒ་ལཾ། ། ། ། ཡིག་རྒྱག་པ། ཚེ་རིན་ལྷ་མོ། སྦྲགས་བསྡུར་པ། དཔལ་མོ། ཞུ་དག་དང་ཞུ་བཙུད་ཨོ་རྒྱ